VENDIM
Nr. 289, datë 13.11.2025

MBI LICENCIMIN E SHOQËRISË “IDI 2005” SHPK NË VEPRIMTARINË E PRODHIMIT TË ENERGJISË ELEKTRIKE

Në mbështetje të neneve 16, 37, pika 2, germa “a”, 38, pika 1, germa “a”, 39, pika 4, të ligjit nr. 43/2015 “Për sektorin e energjisë elektrike”, të ndryshuar; neneve 4, pika 1, germa “a”, 5, pika 1, germa “a”, 13 dhe 14, pika 9, të rregullores “Për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, date 17.6.2016; Bordi i ERE-s, në mbledhjen e tij të datës 13.11.2025, mbasi shqyrtoi relacionin me nr. 1849/17 prot., datë 11.11.2025, të Drejtorisë së Licencimit dhe Autorizimeve “Mbi kërkesën e shoqërisë ‘IDI 2005’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “IDI 2005” sh.p.k., me shkresën e protokolluar në ERE me nr. 1849 prot., datë 11.6.2025, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik me kapacitet prodhues 8.8 mw, me vendndodhje në zonën kadastrale nr. 3038, fshati Povelçë, Njësia Administrative Dërmenas, Bashkia Fier, qarku Fier.
- Bordi i ERE-s, me vendimin nr. 124, datë 24.6.2025, vendosi të fillojë procedurën për licencimin e shoqërisë në këtë veprimtari.
- ERE botoi njoftimin në median e shkruar për fillimin e kësaj procedure (në datat 25.6.2025 dhe 26.6.2025) dhe, në përfundim të afatit të pritjes së komenteve, apo objeksioneve nga të tretët (data 4.7.2025), nuk rezultoi të ketë të tilla. Njoftimi për fillimin e procedurës u botua në rrjetet sociale dhe në faqen e internetit të ERE-s.
- Me shkresën nr. 1849/3 prot., datë 2.7.2025, ERE ka njoftuar Ministrinë e Infrastrukturës dhe Energjisë (MIE) për fillimin e kësaj procedure, si dhe i ka kërkuar të bëjë me dije mbi nënshkrimin e Kontratës me shoqërinë, duke qenë se shoqëria ka depozituar vetëm miratimin paraprak të MIE-s. Nga ana e MIE-s nuk ka pasur kthim përgjigjeje. 
- Me shkresën nr. 1849/4 prot., datë 2.7.2025, ERE ka njoftuar shoqërinë për vendimin e fillimit të procedurës dhe i ka kërkuar depozitimin e informacionit/dokumentacionit të aplikimit të konstatuar të paplotësuar ose të plotësuar pjesërisht.
- Shoqëria, me shkresën e protokolluar në ERE me nr. 1849/5 prot., datë 14.7.2025, ka depozituar një pjesë të dokumentacionit të kërkuar, e në vijim, me e-mail-in e po së njëjtës ditë, të protokolluar me nr. 1849/6 prot., ka kërkuar pezullimin e procedurës së licencimit, me 45 ditë, pasi ende nuk dispononte kontratën me MIE-n.
- Bordi i ERE-s, me vendimin nr. 160, datë 18.7.2025, vendosi të pezullojë procedurën e licencimit të shoqërisë në veprimtarinë e prodhimit të energjisë elektrike me 45 ditë. ERE njoftoi shoqërinë për këtë vendim me shkresën nr. 1849/8 prot., datë 23.7.2025, duke i vënë në dukje detyrimin që shoqëria ka për të depozituar dokumentacionin e munguar brenda afatit të përcaktuar. Ky detyrim i është rikujtuar shoqërisë nëpërmjet e-mail-it të ERE-s të datës 25.8.2025.
- Në përgjigje, me e-mail-in e protokolluar në ERE me nr. 1849/10 prot., datë 29.8.2025, shoqëria ka bërë me dije se kërkesa e tyre për pezullim, përkoi me muajin gusht, ku institucionet kanë qenë pushim gjatë këtij muaji, ndaj dhe nënshkrimi i Kontratës ka qenë i pamundur për shoqërinë. Për këtë arsye, shoqëria ka kërkuar që ERE të pezullojë procedurën për licencimin e shoqërisë “IDI 2005” sh.p.k., për një afat të pacaktuar.
- Bordi i ERE-s, me vendimin nr. 211, datë 9.9.2025, vendosi të ndryshojë vendimin nr. 160/2025 dhe të pezullojë procedurën e licencimit të shoqërisë në veprimtarinë e prodhimit të energjisë elektrike, deri në depozitimin nga ana e saj të kontratës së nënshkruar me Ministrinë e Infrastrukturës dhe Energjisë. Ky vendim i është njoftuar shoqërisë nëpërmjet shkresës së ERE-s me nr. 1849/12 prot., datë 10.9.2025.
- Me e-mail-in e datës 30.10.2025, shoqëria ka depozituar në format elektronik kontratën e nënshkruar me MIE-n. Kjo kontratë është depozituar në ERE në formatin e njësuar me origjinalin më datë 3.11.2025.
- Me e-mail-in me nr. 1849/15 prot., datë 7.11.2025, ERE i është drejtuar shoqërisë, duke i sjellë në vëmendje se nga shqyrtimi i dokumentacionit të depozituar nga ana e saj, afati i licencës së prodhimit do të jetë për 25 vjet. Si e tillë, në rast të saktësimit të kërkesës për afatin e licencimit, ajo duhet të depozitojë në ERE dokumentacionin përkatës.
- Në përgjigje, me e-mail-in e datës 10.11.2025, ka saktësuar se afati i kërkuar nga ana e saj për licencim është për një periudhë 30-vjeçare dhe me e-mail-in e së njëjtës ditë, të protokolluar në ERE me nr. 1849/16 prot., datë 10.11.2025, shoqëria ka depozituar dokumentacionin përkatës shtesë. 
- Për gjithë sa më sipër, me depozitimin e kontratës së nënshkruar me MIE-n, sikur referuar në vendimin nr. 160/2025, rezulton se shkaku i pezullimit ka rënë, e në kuadër të sqarimeve dhe të dokumentacionit të depozituar nga shoqëria në vijim, vlerësohet të vijohet me vendimmarrjen përfundimtare për aplikimin e shoqërisë për licencim në veprimtarinë e prodhimit të energjisë elektrike. 
- Nga analizimi i këtij aplikimi, rezulton se shoqëria ka kryer pagesën sipas përcaktimeve të aneksit A dhe ka plotësuar dokumentacionin e kërkuar nga “Rregullorja për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.
Pajisja e shoqërisë me leje dhe miratime te tjera:
- Shoqëria është pajisur me vendimin e Këshillit të Ministrave nr. 534, datë 25.9.2025, “Për miratimin e ndërtimit të centralit gjenerues të energjisë elektrike fotovoltaike dhe veprave ndihmëse, i cili nuk është objekt koncesioni, në zonën kadastrale 3038, fshati Povelçë, Njësia Administrative Dërmenas, Bashkia Fier, qarku Fier, nga shoqëria ‘IDI 2005’ sh.p.k.”.
- Shoqëria ka nënshkruar me MIE-n kontratën e datës 29.10.2025, “Për ndërtimin, shfrytëzimin dhe administrimin e centralit gjenerues të energjisë elektrike fotovoltaike, me kapacitet prodhues 8.8 mw, dhe veprave ndihmëse, i cili nuk është objekt koncesioni, në zonën kadastrale 3038, fshati Povelçë, Njësia Administrative Dërmenas, Bashkia Fier, qarku Fier, nga shoqëria ‘IDI 2005’ sh.p.k.”.
- Me shkresat e “OSSH” sh.a., nr. 2143/3 prot., datë 12.3.2024, dhe nr. 3554/1 prot., datë 11.4.2024, është miratuar pika e lidhjes së centralit me rrjetin e shpërndarjes.
- Shoqëria është pajisur me vendimin për VNM paraprake, lëshuar nga Agjencia Kombëtare e Mjedisit (AKM) më 7.11.2024, për ndërtimin e impiantit fotovoltaik me fuqi 8.8 mw.
Kushtet dhe afatet ligjore:
- ERE, në zbatim të nenit 38, pika 1, germa “a” të ligjit nr. 43/2015, “Për sektorin e energjisë elektrike”, të ndryshuar, dhe nenit 5, pika 1, germa “a”, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, lëshon një licencë për veprimtarinë e prodhimit të energjisë elektrike deri në 30 vjet. Shoqëria vetë ka parashikuar se jetëgjatësia e centralit është 25–30 vjet dhe nga garancia e paneleve që ajo parashikon të përdorë rezulton se ato kanë një jetëgjatësi prej 25–30 vitesh. Po ashtu, në planin e biznesit ajo ka parashikuar se jetëgjatësia ekonomike është 25 vjet, ndaj në rrethana të tilla vlerësohet që dhe afati i licencës të jetë për 25 vjet.  
- Rezulton se shoqëria ka një VNM të vlefshme deri në datën 7.11.2026 dhe ka parashikuar që të vendosë në operim centralin brenda datës 30.12.2026. Referuar VKM-së nr. 534, datë 25.9.2025 dhe kontratës së datës 29.10.2025, shoqëria duhet të ndërtojë dhe të vendosë në operim centralin brenda datës 25.9.2028, ndaj vlerësohet që t’i lihet asaj detyrë për të filluar ushtrimin e veprimtarisë së prodhimit të energjisë elektrike brenda këtij afati. 
- Në referencë të përcaktimeve të nenit 10 të kontratës së nënshkruar me MIE-n vlerësohet që shoqërisë t’i lihet kusht që me fillimin e operimit/ushtrimit të veprimtarisë së prodhimit të energjisë elektrike, por jo më vonë se 60 ditë nga ky fakt, të depozitojë në ERE dokumentacionin përkatës për testimin e veprës. ERE rezervon të drejtën e rishikimit të këtij vendimi në rast të depozitimit të dokumentacionit sa lënë detyrë shoqërisë dhe në rast të depozitimit të akteve të ndryshme nga ato që kanë shërbyer për marrjen e këtij vendimi. 
- Në përfundim, vlerësohet se shoqëria ka përmbushur kushtet për licencim, me detyrimin për të respektuar afatet dhe detyrimet e përcaktuara.
Për gjithë sa më sipër, Bordi i ERE-s

VENDOSI:

1. Të licencojë shoqërinë “IDI 2005” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet të instaluar 8.8 mw, me vendndodhje në zonën kadastrale nr. 3038, fshati Povelçë, Njësia Administrative Dërmenas, Bashkia Fier, qarku Fier, për një afat 30-vjeçar.
2. Shoqëria duhet të fillojë ushtrimin e veprimtarisë së prodhimit të energjisë elektrike brenda datës 25.9.2028.
3. Me fillimin e operimit, por jo më vonë se 60 (gjashtëdhjetë) ditë nga ky fakt, shoqëria duhet të dokumentojë në ERE testimin e veprës.
4. Ky vendim është objekt rishikimi, në rast të plotësimit/mosplotësimit të kushtit të pikave 2 dhe 3 të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi.
5. Drejtoria e Licencimit dhe Autorizimeve të njoftojë shoqërinë “IDI 2005” sh.p.k., Ministrinë e Infrastrukturës dhe Energjisë, OSSH sh.a., dhe ALPEX sh.a., për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

